Menntaskóli Borgarfjarðar , Fjölbrautaskóli Snæfellinga og Síminn hafa gert með sér samkomulag um samvinnu og samstarf við að þróa notkun farsíma í námi og kennslu . Vinnuheitið á verkefninu er „ Nám á ferð og flugi . ” Skrifað var undir samkomulagið föstudaginn 27. nóvember í Menntaskóla Borgarfjarðar . Megintilgangur með samstarfsverkefninu er að kanna með hvaða hætti hagkvæmt sé að nýta sér nútíma farsímatækni í námi og kennslu . Leitast verði við að kanna leiðir og þróa aðferðir , bæði kennslufræðilega og viðskiptafræðilega . Gert er ráð fyrir að verkefnið taki þrjú ár . Að sögn Óskars Birgissonar kennara við Menntaskóla Borgarfjarðar munu skólarnir nýta sér farsímatækni við kennslu t.d. við útikennslu og söfnun gagna í raunvísindagreinum , svo sem náttúrufræði , landafræði og jarðfræði en einnig á nýjum námsbrautum , til að mynda ferðamálafræðum . Þá verði kannaðir möguleikar á notkun farsíma í ýmsum greinum . Stefnt verður að nýtingu farsíma í námi nemenda með fötlun og skerta námsgetu . Þetta verður gert þannig að aflað verði gagna með hjálp farsímatækni á vettvangi og þeim síðan komið fyrir í tölvum og á netinu . Teknar verða ljósmyndir , myndbönd og hljóð með farsímunum . Hugmyndin er síðan sú að hægt verði að nálgast þetta efni á netinu og í farsímum . Til dæmis geti ferðamenn eða aðrir sem vilja fræðast um svæðið fengið upplýsingar um staði og náttúru þar sem þeir eru staddir í gegnum farsímann sinn . Einnig er hugmyndin að þróa ýmiss forrit fyrir farsíma og nota GPS tæknina til staðsetningar og setja upp orðabækur , glósubækur og námsefni fyrir farsímana . Möguleikarnir eru því nær óþrjótandi að sögn Óskars Birgissonar . Á myndinni eru Elín Þórunn Eiríksdóttir framkvæmdastjóri fyrirtækjasviðs Símans , Ársæll Guðmundsson skólameistari MB og Skúlína Hlíf Kjartansdóttir skólameistari FSN að undirrita samkomulagið .